Aarhus. Politiet optrapper tilstedeværelsen i Brabrand efter en episode mandag, hvor en 24-årig mand gik til angreb med en kniv og derefter blev såret af politiets skud.

Det siger chefpolitiinspektør Klaus Arboe fra Østjyllands Politi på et pressemøde mandag eftermiddag.

Angiveligt havde den knivbevæbnede mand en finger i luften, som kan tolkes som et udtryk for sympati med Islamisk Stat.

Dette ønsker chefpolitiinspektøren ikke at udtale sig nærmere om på pressemødet.

»Vi er meget interesseret i at få henvendelser fra borgerne,« siger Klaus Arboe og nævner, at en mobil politistation placeres i det vestlige Aarhus.

Ifølge DR havde manden besøgt Grimhøjmoskéen i det vestlige Aarhus. Det fortæller moskéens formand, Osama El-Saadi:

»Han er ikke kendt i moskéen, men dukkede op for første gang i aftes (søndag, red.),« siger han til DR.

Manden var ifølge Osama El-Saadi i moskéen i forbindelse med en bøn og vendte tilbage mandag.

Her medbragte han en kniv og virkede forstyrret, oplyser Osama El-Saadi.

Ifølge moskéens talsmand forlod manden moskéen uden kniven, men vendte tilbage efter den.

På dette tidspunkt havde folk fra Grimhøjmoskéen alarmeret politiet, fortæller Osama El-Saadi.

»Vi er selv ved at danne os et overblik over forløbet,« forklarer han til DR.

/ritzau/